
VILNIAUS MIESTO SAVIVALDYBĖS

TARYBA
SPRENDIMAS

DĖL KREIPIMOSI DĖL SOCIALINĖS PARAMOS MOKINIAMS TVARKOS, MOKINIŲ NEMOKAMO MAITINIMO TVARKOS IR PARAMOS MOKINIO REIKMENIMS ĮSIGYTI TVARKOS APRAŠŲ TVIRTINIMO
2011 m. birželio 28 d. Nr. 1-114
Vilnius
Vadovaudamasi Lietuvos Respublikos socialinės paramos mokiniams įstatymu, Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymu ir Lietuvos Respublikos Vyriausybės 2009 m. gruodžio 23 d. nutarimu Nr. 1770 „Dėl Mokinių nemokamo maitinimo mokyklose tvarkos aprašo patvirtinimo“, Vilniaus miesto savivaldybės taryba  n u s p r e n d ž i a:

1. Patvirtinti šiuos pridedamus tvarkų aprašus:

            1.1. Kreipimosi dėl socialinės paramos mokiniams tvarkos aprašą;

            1.2. Mokinių nemokamo maitinimo tvarkos aprašą;

1.3. Paramos mokinio reikmenims įsigyti tvarkos aprašą.

2. Pripažinti netekusiu galios Vilniaus miesto savivaldybės tarybos 2008 m. liepos 16 d. sprendimą Nr. 1-579  „Dėl Kreipimosi dėl socialinės paramos mokiniams tvarkos, paramos mokinio reikmenims įsigyti tvarkos ir mokinių nemokamo maitinimo tvarkos aprašų tvirtinimo“.

	Meras                                        
	Artūras Zuokas


______________

PATVIRTINTA 

Vilniaus miesto savivaldybės tarybos 

 2011 m. birželio  28 d. 

 sprendimu Nr. 1-114

MOKINIŲ NEMOKAMO MAITINIMO VILNIAUS MOKYKLOSE TVARKOS APRAŠAS

I. BENDROSIOS NUOSTATOS

1. Mokinių nemokamo maitinimo Vilniaus mokyklose tvarkos aprašas (toliau – Tvarkos aprašas) reglamentuoja nemokamo maitinimo mokiniams rūšis, – nemokamo maitinimo mokiniams organizavimą Savivaldybės ir nevalstybinėse mokyklose, teisę į paramą, jo skyrimo sąlygas ir administravimą.

2. . Šis Tvarkos aprašas parengtas vadovaujantis Lietuvos Respublikos socialinės paramos mokiniams įstatymu, Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymu ir Lietuvos Respublikos Vyriausybės 2009 m. gruodžio 23 d. nutarimu Nr. 1770 patvirtintu Mokinių nemokamo maitinimo mokyklose tvarkos aprašu.

3. Tvarkos aprašas yra taikomas vaikams, kurie gyvenamąją vietą yra deklaravę arba kurie gyvena Vilniaus miesto savivaldybės teritorijoje ir kurie mokosi Savivaldybės ar nevalstybinėse bendrojo lavinimo mokyklose, ikimokyklinio ugdymo mokyklose (toliau – mokyklose) ar pas kitą švietimo teikėją (išskyrus laisvąjį mokytoją) pagal bendrojo lavinimo (pradinio, pagrindinio, vidurinio ar specialiojo ugdymo) arba priešmokyklinio ugdymo programas.

4. Tvarkos aprašas netaikomas vaikams, kurie mokosi ir pagal bendrojo lavinimo, ir pagal profesinio mokymo programas, taip pat vaikams, kurie yra išlaikomi (nemokamai gauna nakvynę ir maistą) valstybės arba Savivaldybės finansuojamose įstaigose arba kuriems įstatymu nustatyta tvarka yra skiriama globos (rūpybos) išmoka.

5. Šiame apraše nustatytas nemokamas maitinimas neskiriamas mokiniams, jei tėvai, globėjai (rūpintojai) yra atleisti nuo mokėjimo už vaikų maitinimą mokyklų bendrabučiuose.
6. Tvarkos apraše vartojamos sąvokos atitinka sąvokas, apibrėžtas Lietuvos Respublikos socialinės paramos mokiniams įstatyme ir Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatyme.
7. Nustatomos šios nemokamo maitinimo rūšys: pietūs, maitinimas mokyklose organizuojamose dieninėse vasaros poilsio stovyklose, pusryčiai – Kreipimosi dėl socialinės paramos mokiniams tvarkos apraše nustatytais atvejais.
8. Nemokamas maitinimas finansuojamas iš valstybės biudžeto specialiosios tikslinės dotacijos savivaldybių biudžetams, Savivaldybės biudžeto lėšų, nevalstybinių mokyklų steigėjų skirtų lėšų ir įstatymų nustatyta tvarka gautų kitų lėšų.
9. Nemokamo mokinių maitinimo išlaidų rūšys:
9.1. išlaidos produktams (įskaitant prekių pirkimo pridėtinės vertės mokestį), kai mokiniai maitinami nemokamai;
9.2. patiekalų gamybos išlaidos (maitinimo paslaugų teikėjų darbuotojų, tiesiogiai susijusių su mokinių nemokamo maitinimo teikimu, darbo užmokestis, valstybinio socialinio draudimo įmokos, komunalinių paslaugų išlaidos ir kt.);
9.3. išlaidos socialinei paramai mokiniams administruoti (šią paramą administruojančių institucijų darbuotojų ir mokyklų darbuotojų, atsakingų už šios paramos teikimą, darbo užmokestis, valstybinio socialinio draudimo įmokos, ryšių paslaugos, pašto paslaugos ir kt.).
10. 9.1 punkte nustatytos išlaidos Savivaldybės ir nevalstybinių mokyklų mokiniams finansuojamos iš valstybės biudžeto specialios tikslinės dotacijos Savivaldybės biudžetui.
11. 9.2 punkte nustatytos išlaidos finansuojamos iš Savivaldybės biudžeto lėšų (Savivaldybės mokykloms), nevalstybinių mokyklų steigėjų skirtų lėšų (nevalstybinėms mokykloms) ir įstatymų nustatyta tvarka gautų kitų lėšų, vadovaujantis Savivaldybės administracijos direktoriaus įsakymu patvirtinta tvarka.
12. 9.3 punkte nustatytoms išlaidos finansuojamos iš valstybės biudžeto specialiosios tikslinės dotacijos Savivaldybės biudžetui skirtų lėšų.
13. Einamaisiais metais nepanaudotos 9.1 ir 9.3 punktuose nurodytoms išlaidoms apmokėti skirtos iš valstybės biudžeto specialiosios tikslinės dotacijos Savivaldybės biudžetui gali būti skiriamos papildomai kitoms 9.1 punkte nurodytoms išlaidoms apmokėti.
II. Produktams įsigyti skiriamų lėšų dydžio nustatymas

14. Nemokamų pietų, maitinimo vasaros atostogų metu mokyklose organizuojamose dieninėse vasaros poilsio stovyklose (atsižvelgiant į mokinio buvimo stovykloje dienos laiko trukmę), pusryčių produktams įsigyti skiriamų lėšų dydis vienai dienai vienam mokiniui nustatomas vadovaujantis Vyriausybės ar jos įgaliotos institucijos patvirtintu pusryčių, pietų 
ir pavakarių patiekalų gamybai reikalingų produktų rinkinių sąrašu pagal mokinių amžiaus grupes.

15. Produktams įsigyti (įskaitant pirkimo pridėtinės vertės mokestį) skiriama: 

15.1. nuo 2,6 iki 3,6 procento bazinės socialinės išmokos (toliau – BSI) dydžio suma pietums;

15.2. nuo 6 iki 7 procentų BSI dydžio suma maitinimui (pusryčiams, pietums, pavakariams) mokyklose organizuojamose dieninėse vasaros poilsio stovyklose; 

15.3.  nuo 1,2 iki 2 procentų BSI dydžio suma pusryčiams.

16. Savivaldybės administracija lėšų poreikį Tvarkos aprašo 9.1 ir 9.3 punktuose nurodytoms išlaidoms finansuoti nustato vadovaudamasi Vyriausybės ar jos įgaliotos institucijos patvirtinta Valstybinėms (perduotoms savivaldybėms) funkcijoms atlikti skirtų lėšų apskaičiavimo metodika.
17.  Mokinių nemokamam maitinimui skirtiems produktams įsigyti (įskaitant pirkimo pridėtinės vertės mokestį) konkretus skiriamų lėšų dydis, patiekalų gamybos išlaidų dydis tvirtinamas Savivaldybės administracijos direktoriaus įsakymu.

18. Savivaldybės administracija atskiroms nemokamo maitinimo rūšims skirtiems produktams įsigyti gali nustatyti mažesnius skiriamų lėšų dydžius vienam mokiniui vienai dienai, negu nurodyta aprašo 15 punkte, tuo atveju, jei mokykla dalyvauja kitų institucijų vykdomose vaikų maitinimo programose (programoje „Pienas vaikams“, Vaisių vartojimo skatinimo mokyklose programoje ir kitose) ir mokiniams maitinti skiriama papildomai maisto produktų.

III. NEMOKAMO MAITINIMO mokiniams SKYRIMO ADMINISTRAVIMAS

19. Nemokamo maitinimo mokiniams skyrimą administruoja Vilniaus miesto socialinės paramos centras (toliau – Socialinės paramos centras), Savivaldybės administracijos Švietimo departamentas (toliau – Švietimo departamentas), biudžetinė įstaiga „Biudžetinių įstaigų buhalterinė apskaita“, Savivaldybės ir nevalstybinės mokyklos, priešmokyklinio ugdymo įstaigos. 
20. Švietimo departamentas pasirašo sutartis su nevalstybinių mokyklų steigėjais dėl nemokamo maitinimo organizavimo šiose mokyklose besimokantiems mokiniams.
IV. NEMOKAMO MAITINIMO MOKINIAMS TEIKIMAS
21. Mokiniams nemokamas maitinimas teikiamas toje mokykloje, kurioje mokiniai mokosi, neatsižvelgiant į jų gyvenamąją vietą. 

22. Mokiniams nemokamas maitinimas vasaros atostogų metu teikiamas tik ugdymo įstaigose organizuojamose dieninėse vasaros poilsio stovyklose. 

23. Mokiniams vietoj nemokamo maitinimo negali būti išmokami pinigai.

24. Nemokamas maitinimas poilsio, švenčių ir atostogų dienomis per mokslo metus Savivaldybės ir nevalstybinių mokyklų mokiniams neteikiamas. 

25. Mokiniams, kuriems skirtas mokymas namuose ar neatvykusiems į mokyklą dėl ligos, nemokamas maitinimas gali būti organizuojamas ugdymo įstaigos vadovo patvirtinta tvarka.       Mokiniams, neatvykusiems į ugdymo įstaigą be pateisinamos priežasties, nemokamas maitinimas neorganizuojamas.
26. Pakeitus mokyklą, mokiniui nemokamas maitinimas naujoje mokykloje pradedamas teikti nuo pirmos mokymosi joje dienos. Ankstesnė mokykla pateikia pažymą apie mokinio teisę gauti nemokamą maitinimą ir informuoja mokinio gyvenamosios vietos savivaldybės administraciją apie tai, kad mokinys pakeitė mokyklą.

V. NEMOKAMĄ MAITINIMĄ ADMINISTRUOJANČIŲ IR ORGANIZUOJANČIŲ INSTITUCIJŲ PAREIGOS IR TEISĖS
            27. Socialinės paramos centras:

27.1.  priima sprendimus dėl nemokamo maitinimo skyrimo; 

27.2. tikrina pareiškėjo pateiktą informaciją, turinčią įtakos teisei į socialinę paramą mokiniams;

27.3. kilus įtarimui, kad pateikta neteisinga informacija, tikrina šeimos gyvenimo sąlygas 
ir surašo buities tyrimo aktą Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo nustatyta tvarka. Tokiais atvejais šis aktas yra vienas iš dokumentų teisei į socialinę paramą mokiniams nustatyti.

28. Švietimo departamentas:

28.1. atsako už valstybės ir Savivaldybės biudžeto lėšų, skiriamų nemokamam mokinių maitinimui įgyvendinti, tikslingą panaudojimą;

28.2. teikia Lietuvos Respublikos socialinės apsaugos ir darbo ministerijai duomenis apie pagrįstą valstybės biudžeto lėšų, reikalingų šiam įstatymui įgyvendinti, poreikį, vadovaudamasis Vyriausybės ar jos įgaliotos institucijos patvirtinta duomenų apie valstybės biudžeto lėšų poreikį socialinei paramai mokiniams teikimo tvarka; 

28.3. renka ir kaupia duomenis apie suteiktą socialinę paramą mokiniams, analizuoja duomenis apie remiamus mokinius ir lėšų panaudojimą mokyklose, laiku apskaičiuoja papildomai reikalingas ar numatomas nepanaudoti einamaisiais metais lėšas.
29. Biudžetinė įstaiga „Biudžetinių įstaigų buhalterinė apskaita“:

29.1. atsako už valstybės ir Savivaldybės biudžeto lėšų, skiriamų nemokamam mokinių maitinimui įgyvendinti, tikslingą panaudojimą;

29.2. renka ir kaupia duomenis apie suteiktą socialinę paramą mokiniams, analizuoja duomenis apie remiamus mokinius ir lėšų panaudojimą mokyklose, laiku apskaičiuoja papildomai reikalingas ar numatomas nepanaudoti einamaisiais metais lėšas;

29.3. kiekvieną mėnesį teikia Švietimo departamentui gautų ir panaudotų lėšų mokinių nemokamam maitinimui ataskaitas.

   30.  Savivaldybės administracijos Finansų valdymo ir apskaitos departamentas (toliau – Finansų valdymo ir apskaitos departamentas) lėšas, skirtas mokinių nemokamam maitinimui gauti, perveda į mokyklos, kurioje mokinys mokosi, buhalteriją pagal mokyklos arba biudžetinės įstaigos „Biudžetinių įstaigų buhalterinė apskaita“ pateiktą paraišką ir asignavimo valdytojo patvirtintą sąmatą.


31. Savivaldybės ir nevalstybinių mokyklų administracijos:

   31.1. užtikrina, kad teikiama maitinimo paslauga būtų kokybiška ir atitiktų higienos reikalavimus; 

31.2. nemokamo maitinimo apskaitai mokyklose tvarkyti paskiria atsakingus darbuotojus, kurie pildo lenteles; 

31.3. atsiskaito Švietimo departamentui apie panaudotas mokyklos lėšas – kiekvieną mėnesį 
iki 5 dienos pagal ataskaitos formas; 

31.4. numatomas nepanaudoti einamųjų metų mokinių nemokamo maitinimo lėšas mokyklos grąžina Finansų valdymo ir apskaitos departamentui iki gruodžio 25 d.;

   31.5. nemokamą maitinimą gaunantiems mokiniams išduoda vardinius talonus, kuriuose nurodoma klasė ir data;
31.6. atsako už valstybės biudžeto lėšų, skiriamų šiam įstatymui įgyvendinti, tikslingą panaudojimą;

31.7. renka ir kaupia duomenis apie suteiktą socialinę paramą mokiniams.
VI. neteisėtai Gauto nemokamo maitinimo mokiniams išieškojimas

 32. Pareiškėjas, nuslėpęs ar pateikęs neteisingus duomenis, reikalingus nemokamam maitinimui gauti, ir dėl to neteisėtai jį gavęs, privalo šią paramą suteikusiai institucijai grąžinti neteisėtai gautos paramos dydžio pinigines lėšas. Neteisėtai gautos ir negrąžintos socialinės paramos mokiniams dydžio piniginės lėšos išieškomos įstatymų nustatyta tvarka.

VII. Baigiamosios nuostatos


33. Sprendimas dėl nemokamo maitinimo mokiniams skyrimo gali būti skundžiamas Lietuvos Respublikos administracinių bylų teisenos įstatymo nustatyta tvarka.

______________

PATVIRTINTA

Vilniaus miesto savivaldybės tarybos

2011 m. birželio 28 d.

sprendimu Nr. 1-114
KREIPIMOSI DĖL SOCIALINĖS PARAMOS MOKINIAMS TVARKOS APRAŠAS
I. BENDROSIOS NUOSTATOS

1. Kreipimosi dėl socialinės paramos mokiniams tvarkos aprašas (toliau – Tvarkos aprašas) nustato socialinės paramos Vilniaus mokyklų mokiniams procedūrą ir skyrimo sąlygas. 
2. Šis Tvarkos aprašas parengtas vadovaujantis Lietuvos Respublikos socialinės paramos mokiniams įstatymu ir Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymu.
3. Tvarkos aprašas taikomas mokiniams, kurie yra deklaravę gyvenamąją vietą Vilniaus mieste arba, jeigu gyvenamoji vieta nedeklaruota, kurie gyvena Vilniaus miesto savivaldybės teritorijoje ir kurie mokosi bendrojo lavinimo mokyklose, profesinėse mokyklose, ikimokyklinio ugdymo mokyklose  ar pas kitą švietimo teikėją (išskyrus laisvąjį mokytoją) pagal bendrojo lavinimo (pradinio, pagrindinio, vidurinio ar specialiojo ugdymo) ar priešmokyklinio ugdymo programas.

4. Tvarkos aprašas netaikomas mokiniams, kurie mokosi pagal suaugusiųjų ugdymo programas ir mokiniams, kurie mokosi ir pagal bendrojo lavinimo, ir pagal profesinio mokymo programas, mokiniams, kurie yra išlaikomi (nemokamai gauna nakvynę, maistą ir mokinio reikmenis) valstybės arba Savivaldybės finansuojamose įstaigose arba kuriems įstatymų nustatyta tvarka yra skiriama globos (rūpybos) išmoka. 
5. Šiame Tvarkos apraše nustatytas nemokamas maitinimas neskiriamas mokiniams, jei tėvai, globėjai (rūpintojai) yra atleisti nuo mokėjimo už vaikų maitinimą mokyklų bendrabučiuose.

6. Tvarkos apraše vartojamos sąvokos atitinka sąvokas, apibrėžtas Lietuvos Respublikos socialinės paramos mokiniams įstatyme ir Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatyme. 

7. Socialinės paramos mokiniams rūšys:

7.1. mokinių nemokamas maitinimas:

7.1.1. pietūs;

7.1.2. maitinimas mokyklose organizuojamose vasaros poilsio stovyklose;

7.1.3. pusryčiai;
7.2. parama mokinio reikmenims įsigyti:

7.2.1. pinigais;

7.2.2. nepinigine forma, jeigu mokinys auga socialinės rizikos šeimoje.
II. MOKINIŲ TEISĖ Į SOCIALINĘ PARAMĄ
8. Mokiniai turi teisę į pietus, maitinimą mokyklose organizuojamose vasaros poilsio stovyklose ir į paramą mokinio reikmenims įsigyti, jeigu vidutinės pajamos vienam šeimos nariui per mėnesį yra mažesnės kaip 1,5 valstybės remiamų pajamų (toliau – VRP) dydžio.

9. Mokiniai turi teisę į pietus ir maitinimą mokyklose organizuojamose vasaros poilsio stovyklose, jeigu vidutinės pajamos vienam šeimos nariui per mėnesį yra mažesnės kaip 2 VRP dydžiai, šiais atvejais:

9.1. mokinys auga su vienu iš tėvų;

9.2. šeimoje auga 3 ir daugiau vaikų;

9.3. tėvai (vienas iš tėvų) turi negalią; 

9.4. įvykus gaisrui, padariusiam žalą šeimos turtui, sveikatai;

9.5. mokinys auga socialinės rizikos šeimoje.

10. Mokiniai taip pat turi teisę į pusryčius, jeigu vidutinės pajamos vienam šeimos nariui per mėnesį yra mažesnės kaip 0,75 VRP dydžio ir esant socialinio darbuotojo rekomendacijai, šiais atvejais:

10.1. mokinys auga socialinės rizikos šeimoje;

10.2. įvykus gaisrui, padariusiam žalą šeimos turtui, sveikatai.

11. Visais atvejais, išvardytais Tvarkos aprašo 9 ir 10 punktuose, yra tikrinamos šeimos gyvenimo sąlygos ir surašomas buities tyrimo aktas Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo nustatyta tvarka.

III. KREIPIMASIS DĖL SOCIALINĖS PARAMOS MOKINIAMS
12. Dėl socialinės paramos mokiniams reikia kreiptis pagal deklaruotą gyvenamąją vietą, o jeigu gyvenamoji vieta nedeklaruota – pagal gyvenamąją vietą į biudžetinės įstaigos Vilniaus miesto socialinės paramos centro (toliau – Socialinės paramos centras) darbuotojus, aptarnaujančius gyventojus seniūnijose.

13. Kreiptis dėl socialinės paramos mokiniams turi teisę:

13.1. vienas iš mokinio tėvų, globėjų (rūpintojų), pilnametis mokinys ar nepilnametis mokinys, kuris yra susituokęs arba emancipuotas (toliau – pareiškėjas);

13.2. mokykla, jeigu socialinė parama mokiniui yra būtina, bet mokinio tėvai, globėjai (rūpintojai) nesikreipia dėl socialinės paramos. Mokykla apie tai raštu informuoja Socialinės paramos centrą ir pateikia turimą informaciją, reikalingą socialinei paramai mokiniui skirti. Tokiu atveju Socialinės paramos centro darbuotojai tikrina šeimos gyvenimo sąlygas ir surašo buities tyrimo aktą.

14. Pareiškėjas, kreipdamasis dėl socialinės paramos mokiniui, turi pateikti Lietuvos Respublikos socialinės apsaugos ir darbo ministro patvirtintos formos prašymą-paraišką socialinei paramai mokiniams gauti ir šiuos dokumentus:

14.1. suaugusiųjų šeimos narių asmens tapatybę patvirtinančius dokumentus; 

14.2. vaiko gimimo liudijimą; 

14.3. pažymas apie pajamas (visų pajamas gaunančių šeimos narių už 3 paskutinius mėnesius iki kreipimosi mėnesio arba kreipimosi mėnesio); 

14.4. teritorinės darbo biržos pažymą, jeigu šeimoje yra darbingo amžiaus nedirbančių asmenų; 

14.5. santuokos liudijimą; 

14.6. sutuoktinio mirties liudijimą, jei pareiškėjas yra našlys; 

14.7. ištuokos liudijimą, jei pareiškėjas yra išsituokęs; 
14.8. pažymą iš ugdymo įstaigos, jeigu mokinys mokosi pagal priešmokyklinio ugdymo programą arba mokiniui yra sukakę 16 metų ir daugiau;

14.9. pagal aplinkybes kitus reikiamus dokumentus;

14.10. 14.4–14.7 punktuose nurodytus dokumentus reikia pateikti tuo atveju, jei reikiamų duomenų nėra galimybės matyti kompiuterinėje duomenų bazėje.
15. Prireikus pareiškėjas turi pateikti patikslintą informaciją apie save. 

16. Jei kreipimosi dėl socialinės paramos mokiniams metu šeima gauna piniginę socialinę paramą pagal Lietuvos Respublikos piniginės socialinės paramos nepasiturinčioms šeimoms 
ir vieniems gyvenantiems asmenims įstatymą, pareiškėjas pateikia Socialinės paramos centro darbuotojui laisvos formos prašymą socialinei paramai mokiniams gauti.

17. Kreipimosi dėl socialinės paramos mokiniams terminai:

17.1. dėl paramos mokinio reikmenims įsigyti – nuo liepos 1 dienos iki spalio 1 dienos;

17.2. dėl nemokamo maitinimo – nuo liepos 1 dienos, kad mokinys gautų nemokamą maitinimą nuo mokslo metų pradžios;

17.3. dėl maitinimo vasaros atostogų metu mokykloje organizuojamoje dieninėje vasaros poilsio stovykloje – nuo kalendorinių metų gegužės 1 dienos.  Atskiras prašymas nereikalingas, kai paskutinį mokslo metų mėnesį mokinys turėjo teisę gauti nemokamą maitinimą pagal šio Tvarkos aprašo 8 ir 9  punktuose nustatytus atvejus.
IV. SOCIALINĖS PARAMOS MOKINIAMS SKYRIMAS

18. Mokinių teisę į socialinę paramą nustato Socialinės paramos centro darbuotojai.

19. Šeimos vidutinės mėnesio pajamos socialinei paramai mokiniams gauti apskaičiuojamos vadovaujantis Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo 15 straipsniu ir Lietuvos Respublikos socialinės paramos mokiniams įstatymo 6 straipsniu.

20. Socialinės paramos centro darbuotojai tikrina pareiškėjo pateiktą informaciją, turinčią įtakos teisei į socialinę paramą. Kilus įtarimui, kad pateikta neteisinga informacija, Socialinės paramos centro darbuotojai turi teisę tikrinti šeimos gyvenimo sąlygas ir surašyti buities tyrimo aktą Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo nustatyta tvarka.

21. Nemokamas maitinimas skiriamas:

21.1. pateikus prašymą-paraišką iki mokslo metų pradžios – nuo mokslo metų pradžios iki mokslų metų pabaigos;

21.2. pateikus prašymą-paraišką mokslo metais – nuo informacijos apie priimtą sprendimą dėl socialinės paramos mokiniams gavimo mokykloje kitos dienos iki mokslo metų pabaigos;

21.3. vasaros atostogų metu mokyklose organizuojamose dieninėse vasaros poilsio stovyklose, jei paskutinį mokslo metų mėnesį mokinys turėjo teisę gauti nemokamą maitinimą pagal šio Tvarkos aprašo 8 ir 9 punktuose nustatytus atvejus, be atskiro prašymo – nuo mokykloje organizuojamos dieninės vasaros poilsio stovyklos pradžios. Kai teisė gauti nemokamą maitinimą pagal šio Tvarkos aprašo 8 ir 9 punktus atsirado vėliau, vasaros atostogų metu mokyklose organizuojamose dieninėse vasaros poilsio stovyklose maitinimas skiriamas pagal pareiškėjo prašymą – nuo informacijos apie priimtą sprendimą dėl socialinės paramos mokiniams gavimo mokykloje kitos dienos.

22. Parama mokinio reikmenims įsigyti skiriama vieną kartą per metus mokslo metų pradžioje, bet ne vėliau kaip iki spalio 20 d.
23. Sprendimą dėl socialinės paramos mokiniams skyrimo priima Socialinės paramos centro direktoriaus įgaliotas asmuo ne vėliau kaip per 8 darbo dienas nuo prašymo-paraiškos ir visų reikalingų dokumentų gavimo dienos (tuo atveju, kai socialinės paramos mokiniams prašo  mokykla, – nuo raštu pateiktos informacijos gavimo dienos), užpildydamas Lietuvos Respublikos socialinės apsaugos ir darbo ministro įsakymu patvirtintą sprendimo dėl socialinės paramos mokiniams skyrimo formą. Ne vėliau kaip per 2 darbo dienas nuo sprendimo priėmimo sprendimo kopija pateikiama Vilniaus miesto savivaldybės administracijos Švietimo departamentui arba kitų miestų (rajonų) savivaldybių socialinės paramos skyriams bei ugdymo įstaigoms. 
24. Socialinės paramos centras pareiškėjui praneša raštu apie sprendimą dėl socialinės paramos mokiniams skyrimo, kuriame nurodoma, kad mokiniui skirta (neskirta) socialinė parama, ne vėliau kaip per 5 darbo dienas nuo sprendimo priėmimo dienos. Jei socialinė parama mokiniui neskiriama, nurodomos neskyrimo priežastys ir sprendimo dėl socialinės paramos mokiniams apskundimo tvarka. Pareiškėjui grąžinami jo pateikti dokumentai, o Socialinės paramos centre paliekamos šių dokumentų kopijos.
25. Kai kreipiantis dėl socialinės paramos mokiniams su prašymu pateikiami ne visi reikiami dokumentai, pareiškėjas gali juos pateikti per mėnesį nuo prašymo priėmimo dienos (kreipiantis dėl paramos mokinio reikmenims įsigyti – ne vėliau kaip iki spalio 1 d.). Jeigu per šį laiką pareiškėjas dokumentų nepateikia, jo prašymas laikomas nepateiktu. Apie tai pareiškėjui pranešama raštu.
26. Visi prašymai-paraiškos ir sprendimai dėl socialinės paramos mokiniams skyrimo (neskyrimo) yra registruojami Socialinės paramos šeimai informacinėje sistemoje. 

V. BAIGIAMOSIOS NUOSTATOS

27. Pareiškėjas, nuslėpęs ar pateikęs neteisingus duomenis, reikalingus socialinei paramai mokiniams gauti, ir dėl to neteisėtai ją gavęs, privalo šią paramą suteikusiai institucijai grąžinti neteisėtai gautos socialinės paramos mokiniams dydžio pinigines lėšas. 

28. Neteisėtai gautos ir negrąžintos socialinės paramos mokiniams piniginės lėšos išieškomos teisės aktų nustatyta tvarka.

29. Sprendimas dėl socialinės paramos mokiniams skyrimo (neskyrimo) gali būti skundžiamas Lietuvos Respublikos administracinių bylų teisenos įstatymo nustatyta tvarka.
30. Nustačius, kad, per laikotarpį, kurį mokiniui teikiama socialinė parama mokiniams, pasikeitus aplinkybėms, mokinys nebetenka teisės į šią paramą arba pareiškėjas yra pateikęs neteisingus duomenis apie gaunamas pajamas, šeimos narius ar kitus duomenis, priimamas sprendimas dėl socialinės paramos mokiniams nutraukimo. Ne vėliau kaip per 3 darbo dienas nuo sprendimo priėmimo sprendimo kopija pateikiama Vilniaus miesto savivaldybės administracijos Švietimo departamentui arba kitų miestų (rajonų) savivaldybių socialinės paramos skyriams bei ugdymo įstaigoms. 
______________

PATVIRTINTA

Vilniaus miesto savivaldybės tarybos
2011 m. birželio 28 d.

sprendimu Nr. 1-114
PARAMOS MOKINIO REIKMENIMS ĮSIGYTI TVARKOS APRAŠAS

I. BENDROSIOS NUOSTATOS


1. Paramos mokinio reikmenims įsigyti tvarkos aprašas (toliau – Tvarkos aprašas) nustato paramos mokinio reikmenims įsigyti (toliau – parama) organizavimą Vilniaus miesto savivaldybėje.

          
2. Tvarkos aprašas yra taikomas mokiniams, kurie gyvenamąją vietą yra deklaravę Vilniaus miesto savivaldybėje arba, jeigu gyvenamoji vieta nedeklaruota, gyvena Vilniaus miesto savivaldybės teritorijoje ir kurie mokosi Savivaldybės ar nevalstybinėse bendrojo lavinimo mokyklose, profesinėse mokyklose, ikimokyklinio ugdymo mokyklose (toliau – mokyklose) ar pas kitą švietimo teikėją (išskyrus laisvąjį mokytoją) pagal bendrojo lavinimo (pradinio, pagrindinio, vidurinio ar specialiojo ugdymo) arba priešmokyklinio ugdymo programas.
          
3. Šis Tvarkos aprašas netaikomas mokiniams, kurie mokosi pagal suaugusiųjų ugdymo programas ir mokiniams, kurie mokosi ir pagal bendrojo lavinimo, ir pagal profesinio mokymo programas, taip pat mokiniams, kurie yra išlaikomi (nemokamai gauna nakvynę, maistą 
ir mokinio reikmenis) valstybės arba Savivaldybės finansuojamose įstaigose arba kuriems įstatymų nustatyta tvarka yra skiriama globos (rūpybos) išmoka.

4. Paramos mokinio reikmenims įsigijimą administruoja Vilniaus miesto savivaldybės administracijos Švietimo departamentas (toliau – Švietimo departamentas), administruoja ir vykdo Vilniaus miesto socialinės paramos centras (toliau – Socialinės paramos centras).


5. Kreipimosi dėl paramos mokinio reikmenims įsigyti tvarką – prašymų ir dokumentų pateikimą, teisės į paramą nustatymą bei sprendimo priėmimą reglamentuoja Vilniaus miesto savivaldybės tarybos patvirtintas Kreipimosi dėl socialinės paramos mokiniams tvarkos aprašas.

6. Tvarkos apraše vartojamos pagrindinės sąvokos:
          
mokinio reikmenys – individualios mokymosi priemonės (pratybų sąsiuviniai, skaičiuotuvai, rašymo, braižymo, piešimo ir kitos mokinio individualiai naudojamos mokymosi priemonės), sportinė apranga, avalynė, drabužiai ir kiti mokiniui ugdyti būtini reikmenys, kuriais mokiniai neaprūpinami Lietuvos Respublikos švietimo įstatymo ir kitų teisės aktų nustatyta tvarka;


pareiškėjas – vienas iš mokinio tėvų, globėjų (rūpintojų), pilnametis mokinys 
ar nepilnametis mokinys, kuris yra susituokęs arba emancipuotas;                    

         
socialinės rizikos šeima – kaip ši sąvoka apibrėžta Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatyme;


 šeima – kaip ši sąvoka apibrėžta Lietuvos Respublikos piniginės socialinės paramos mažas pajamas nepasiturinčioms šeimoms ir vieniems gyvenantiems asmenims įstatyme.

      II. MOKINIO REIKMENIMS ĮSIGYTI SKIRIAMŲ LĖŠŲ DYDIS IR MOKINIO REIKMENŲ RINKINIŲ SUDARYMAS


7. Mokinio reikmenims įsigyti (įskaitant pirkimo pridėtinės vertės mokestį) skiriama 120 procentų bazinės socialinės išmokos dydžio suma vienam mokiniui per kalendorinius metus.


8. Jei mokinys auga socialinės rizikos šeimoje, individualios mokymosi priemonės 
į mokinio reikmenų rinkinius įtraukiamos vadovaujantis Vyriausybės ar jos įgaliotos institucijos parvirtintu individualiųjų mokymosi priemonių sąrašu. Mokinio reikmenų rinkiniai kiekvienam mokiniui sudaromi pagal jo individualius poreikius, atsižvelgiant į mokinių skaičių šeimoje, jų jau turimus mokinio reikmenis.


III. PARAMOS MOKINIO REIKMENIMS ĮSIGYTI TEIKIMAS

9. Lėšos, skirtos paramai mokinio reikmenims įsigyti, pervedamos Socialinės paramos centrui pagal Švietimo departamento ir Socialinės paramos centro sudarytą sutartį.


10. Socialinės paramos centras paramą mokinio reikmenims įsigyti teikia:

10.1. pinigais, pervedant juos pareiškėjui į jo nurodytą asmeninę sąskaitą arba pašto skyrių;

10.2. nepinigine forma, jeigu mokinys auga socialinės rizikos šeimoje, socialiniam darbuotojui darbui su socialinės rizikos šeimomis apiperkant kiekvieną šeimą. 


11. Parama mokinio reikmenims įsigyti skiriama vieną kartą per metus mokslo metų pradžioje, bet ne vėliau kaip iki spalio 20 d.


12. Socialinės paramos centras iki kiekvienų metų spalio 31 dienos pateikia Švietimo departamentui ataskaitas apie panaudotas lėšas pagal patvirtintą ataskaitos formą.

13. Nepanaudotas lėšas, skirtas paramai mokinio reikmenims įsigyti, Socialinės paramos centras grąžina į Švietimo departamento ir Socialinės paramos centro sudarytoje sutartyje nurodytą sąskaitą. 
IV. NETEISĖTAI GAUTŲ PARAMOS MOKINIO REIKMENIMS ĮSIGYTI LĖŠŲ IŠIEŠKOJIMAS
         
14. Pareiškėjas, nuslėpęs ar pateikęs neteisingus duomenis, reikalingus socialinei paramai mokiniams gauti, ir dėl to neteisėtai gavęs, privalo  grąžinti neteisėtai gautos socialinės paramos mokiniams dydžio pinigines lėšas.

        
15. Neteisėtai gautos ir negrąžintos socialinės paramos mokiniams piniginės lėšos išieškomos teisės aktų nustatyta tvarka.

______________
